Document ID: /fineweb-2-swissfilter-quality_10-filterrobots/filtered/02676.jsonl.gz/22

Un restaurant aflat la 3.000 de metri altitudine, în Alpii elvețieni a luat foc
Un incendiu a izbucnit la un restaurant din Alpii elvețieni, restaurant situat la o altitudine de 3.000 de metri. Pentru a singe flăcările a fost nevoie de intervenția unor echipe de salvare cu elicoptere
Flăcările au cuprins restaurantul Botta, proiectat de arhitectul elvețian Mario Botta. Restaurantul se află pe vârful Glacier la o altitudine de 3000 de metri, în stațiunea de ski Les Diablerets, la est de lacul Geneva.
Bernhard Tschannen, CEO al localului a fost anunțat de cele întâmplate cu puțin înainte de ora 4:30: “Incidentul este, desigur, tragic. În primul rând eram îngrijorat pentru viata colegilor mei. Sunt mai relaxat acum știind că nu există victime”.
Conform CEO-ului, cele mai afectate de incendiu sunt etajele al treilea și al patrulea.
“Interiorul a fost grav avariat. Dar structura nu este așa de afectată. Momentan funcționează telecabina. La prima vedere, nu pare că ar fi fost grav deteriorată. Acum este important să nu ne grabim cu nimic. Siguranța angajaților și a oaspeților este prioritatea noastră”, a precizat Tschannen. Nu există informații cu privire la momentul redeschiderii restaurantului.
Pentru a stinge focul a fost nevoie de intervenția a patru elicoptere și mai multe echipe de salvare. Din fericire, nu au existat persoane rănite în incendiu.
Procurorii au deschis o anchetă pentru a afla cauza exactă a izbucnirii incendiului. Momentan nu există informații cu privire la pagubele materiale.
sursa: htr.ch
Nicoleta Aspritoiu